b'\n_START_ARTICLE_\nTunguskos incidentas\n_START_PARAGRAPH_\nTunguskos incidentu yra vadinamas paslaptingas sprogimas, \xc4\xafvyk\xc4\x99s Sibire, Akmenuotosios Tunguskos (Podkamennaja Tunguska) up\xc4\x97s baseine, 1908\xc2\xa0m. bir\xc5\xbeelio 30 d. Laikoma, jog did\xc5\xbeiausia tikimyb\xc4\x97 yra, kad sprogim\xc4\x85 suk\xc4\x97l\xc4\x97 atskriej\xc4\x99s asteroidas._NEWLINE_Kelet\xc4\x85 sekund\xc5\xbei\xc5\xb3 iki sprogimo apie 800\xc2\xa0km spinduliu buvo matomas ry\xc5\xa1kus bolidas, skriej\xc4\x99s \xc4\xaf \xc5\xa1iaur\xc4\x97s\xc2\xa0vakarus. Sprogimas buvo girdimas apie 1000\xc2\xa0km nuo epicentro. Taigos med\xc5\xbeiai buvo i\xc5\xa1guldyti 2000\xc2\xa0km\xc2\xb2 plote. Sprogimo sukeltos seismin\xc4\x97 ir sm\xc5\xabgin\xc4\x97 oro bangos u\xc5\xberegistruotos net Vakar\xc5\xb3 Europoje. Sprogimo galia gal\xc4\x97jo sudaryti apie 15 mln. ton\xc5\xb3 trotilo galios. Kritimo vietoje nebuvo rasta n\xc4\x97 vieno meteorito gabalo, tik meteoritini\xc5\xb3 dulki\xc5\xb3. Manoma, kad tai buvo 50\xc2\xa0m skersmens akmeninis meteoroidas, \xc4\xafsiskverb\xc4\x99s keli\xc5\xb3 de\xc5\xa1im\xc4\x8di\xc5\xb3 kilometr\xc5\xb3 per sekund\xc4\x99 grei\xc4\x8diu \xc4\xaf \xc5\xbdem\xc4\x97s atmosfer\xc4\x85. D\xc4\x97l staigaus stabdymo jis sprogo 8\xc2\xa0km auk\xc5\xa1tyje ir i\xc5\xa1sisklaid\xc4\x97 atmosferoje.\n_START_SECTION_\nSprogimo vieta\n_START_PARAGRAPH_\nAerofotonuotraukoje buvo matyti, jog sprogimas i\xc5\xa1guld\xc4\x97 med\xc5\xbeius didel\xc4\x97je, drugelio pavidalo teritorijoje. Tiesiai po ore \xc4\xafvykusio sprogimo buvusiame plote med\xc5\xbeiai liko stov\xc4\x97ti stati, ta\xc4\x8diau sprogimo banga ne tik nudr\xc4\x97sk\xc4\x97 visas \xc5\xa1akas, bet netgi nulupo nuo kamien\xc5\xb3 \xc5\xbeiev\xc4\x99. Nebuvo matyti jokio sprogimo palikto kraterio. Pana\xc5\xa1\xc5\xabs rei\xc5\xa1kiniai po daugelio met\xc5\xb3 buvo steb\xc4\x97ti po bandom\xc5\xb3ju atomini\xc5\xb3 u\xc5\xbetais\xc5\xb3 sprogdinim\xc5\xb3 atmosferoje. Ta\xc4\x8diau radiacijos p\xc4\x97dsak\xc5\xb3 neaptikta, taigi \xc5\xa1is sprogimas grei\xc4\x8diausiai nebuvo branduolinis.'